BRATISLAVA. Obranca Realu Madrid Pepe zákerne šliapol v prvom zápase štvrťfinále Španielskeho pohára na ruku Lionela Messiho.
Portugalčan sa Messimu ospravedlnil, úmysel poprel. Zábery televízie však naznačujú, že zrejme klame. Pepe trest od španielskeho futbalového zväzu nedostal. Iba bol napomenutý. V dnešnej odvete v Barcelone môže hrať. "Neprovokujem. Ak však bude Pepe fit, nastúpi," vravel tréner Realu Madrid José Mourinho, ktorý poprel, že má spory so svojimi hráčmi. Portugalčan vyvrátil i špekulácie o svojom odchode z Realu na konci sezóny.
"Od predstavenstva klubu mám veľkú podporu," dodal Portugalčan, ktorému sa od jeho príchodu do Realu (v lete 2010) proti Barcelone nedarí.
Barcelona nič nepodcení
Z deviatich súbojov vyhral iba raz - i to po predĺžení. "Pred tímom, o ktorom si myslíte, že je najlepší na svete (narážal na Barcelonu), máme v lige náskok piatich bodov. Je to preto, že sa nám nevodí až tak zle a nemáme až toľko problémov, ako si niekto myslí," tvrdil Mourinho.
Realu zaručí postup v pohári výhra o dva góly. Víťazstvo o gól im bude stačiť iba v prípade, že strelia na Nou Campe minimálne tri góly.
"Nič nepodceníme. Pôjdeme si po víťazstvo. Ak by sme sa pokúsili hrať na remízu, mali by sme množstvo problémov, pretože Madrid bude chcieť vyhrať. Majú hráčov, ktorí to môžu dokázať," vyhlásil stredopoliar Barcelony Andrés Iniesta (na snínke SITA/AP).
Prvý súboj španielskeho pohára vyhrala Barcelona 2:1, odveta sa hrá v stredu o 22.00 (na Sport 1)